31994D0774
L 310/70
JURNALUL OFÍCIAL AL UNIUNII EUROPENE
DECIZIA COMISIEI
din 24 noiembrie 1994
privind documentul de însoțire standard prevăzut de Regulamentul (CEE) nr. 259/93 al Consiliului privind supravegherea și controlul transporturilor de deșeuri în interiorul, la intrarea și ieșirea din Comunitatea Europeană
(94/774/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 259/93 al Consiliului din 1 februarie 1993 privind supravegherea și controlul transporturilor de deșeuri în interiorul, la intrarea și ieșirea din Comunitatea Europeană (1), în special articolul 42 alineatul (1),
întrucât documentul de însoțire standard prevăzut de Regulamentul (CEE) nr. 259/93 a fost redactat având în vedere articolele relevante din regulament și acordurile și convențiile internaționale relevante, precum și, în special, activitatea Organizației pentru Cooperare și Dezvoltare Economică (OCDE);
întrucât documentul de însoțire, care este format dintr-un formular de notificare și un formular de circulație/urmărire, ar trebui folosit pentru notificarea și urmărirea transporturilor de deșeuri și trebuie să servească și drept certificat de eliminare și recuperare;
întrucât documentul de însoțire le va permite autorităților competente desemnate de către statele membre să îndeplinească sarcinile de supraveghere și control care le-au fost atribuite în temeiul Regulamentului (CEE) nr. 259/93;
întrucât Comisia a înaintat comitetului instituit prin articolul 18 din Directiva 75/442/CEE a Consiliului (2), astfel cum a fost modificată ultima dată prin Directiva 91/692/CEE (3), un proiect de măsuri care urmează să fie luate;
întrucât comitetul a formulat un aviz favorabil cu privire la măsurile preconizate și înaintate lui de către Comisie,
ADOPTĂ PREZENTA DECIZIE:
Articolul 1
Documentul de însoțire standard din anexa la prezenta decizie, format dintr-un formular de notificare și un formular de circulație/urmărire, se folosește pentru notificarea și urmărirea transporturilor de deșeuri, în conformitate cu Regulamentul (CEE) nr. 259/93 al Consiliului și servește drept certificat de eliminare și de recuperare.
Articolul 2
Documentul menționat la articolul 1 se tipărește pe hârtie albă, care nu poate fi falsificată, de dimensiuni standard, adecvată pentru scriere și cântărind cel puțin 40 g/m2. Hârtia trebuie să fie suficient de opacă pentru ca informațiile de pe o parte să nu afecteze lizibilitatea informațiilor de pe cealaltă parte și trebuie să fie suficient de rezistentă pentru ca, în condiții normale de utilizare, să nu se rupă sau să se șifoneze ușor.
Rubricile au ca unitate de măsură de bază o zecime de țol pe orizontală și o șesime de țol pe verticală.
Dimensiunea formularelor este de 210 x 297 mm, cu o toleranță maximă pentru lungime de 5 mm în minus și de 8 mm în plus.
Aceste dispoziții nu exclud posibilitatea de tipărire a documentul de însoțireui prevăzut la articolul 1 cu ajutorul sistemelor de prelucrare a datelor oficiale sau din sectorul privat, în condițiile stabilite de către statele membre și, în cazul în care este necesar, pe hârtie simplă.
Articolul 3
Numărul de serie al transportului de deșeuri care trebuie introdus în rubrica 3 din document de însoțire este format din codul țării de expediție, urmat de un număr din șase cifre.
Articolul 4
Modelul de document de însoțire se revizuiește și, în cazul în care este necesar, se modifică în funcție de experiența practică acumulată.
Articolul 5
Prezenta decizie se aplică din a șasea zi de la data notificării.
Articolul 6
Prezenta decizie se adresează statelor membre.
Adoptată la Bruxelles, 24 noiembrie 1994.